Motorfietsryers span saam teen plaasmoordeFoto: Facebook ŉ Motorfietsrygroep, bekend as Bike Riders Against Farm Murder (BRAFM), beplan om vandeesweek te begin met ŉ bewusmakingsveldtog oor plaasaanvalle en ŉ roete deur elke provinsie in Suid-Afrika te ry. Dié groep sal polisiestasies besoek en die verskillende gemeenskappe ontmoet en ondersteun wat deur plaasmoorde geraak word. Die projek staan as die 911-Ride bekend. Jonine Calitz, nasionale organiseerder en direkteur van BRAFM, het gesê die doel van 911-Ride is om die kollig te laat val op mense wat deur plaasmoorde geraak is. “Die projek wil motorfietsryers en motorfietsklubs byeenbring om die duisende boere wat brutaal in plaasmoorde doodgemaak is te eer. Meer belangrik wil ons ook die duisende boere wat in konstante vrees vir hul lewens leef, ondersteun. Ons wil alle pogings ondersteun wat saamstaan teen ŉ gesag wat die lot van ons boere ignoreer.” Die 911-Ride-projek sal ook ŉ memorandum aan die SAPD oorhandig waarin hulle die SAPD bedank vir die werk wat hulle reeds gedoen het met betrekking tot plaasmoorde, maar tog aanmoedig om ŉ veiliger omgewing vir boere te skep deur saam met die gemeenskap te werk. “Die veldtog gaan nie oor politiek, geloof, ras of selfverryking nie. Dit gaan oor selfbehoud om te voorkom dat Suid-Afrika die volgende Afrika-land word wat in hongersnood verval,” het Calitz gesê. “Ons wil mense oor alle spektrums heen betrek. Ons wil hê die wêreld moet regop sit en aandag gee.” Die 911-Ride sal op 2 September begin en die aansluitingsfooi is R80. Die geld wat met hierdie projek ingesamel word, sal gebruik word vir die ondersteuning van boere en ander partye wat geraak word deur plaasmoorde, opvoedkundige sessies, die instandhouding van plekke van gedagtenis en vir die koste van die organisasie. Vir meer inligting oor die 911-Ride, besoek die BRAFM Facebook-blad hier.